再次韵
作者：趙鼎臣
朝代：宋

paragraphs: 何郎文章魯之變，句落毫端紛玉霰。
夜長乘雪出詩軸，十里銀光摇素練。
西山作筆鋒已禿，東海凝冰蓋其硯。
欲搜月兔出三窟，肯比崑瑶夸一片。
梁園詞賦不收拾，散落人間今幾卷。
應憐我窮被雪壓，冷屋號寒命如線。
故將佳句發陽春，昔也瀌瀌今睹晛。
白頭嗜酒尚書郎，日給二升心所戀。
不愁家作四壁空，每得新詩便忘倦。
啼饑更自有癡兒，妄想朝來天雨麵。